AARHUS: Vestergade skal forskønnes, så den bliver mere attraktiv for århusianerne og de erhvervsdrivende, mener Socialdemokratiet i Aarhus.

I dag færdes rigtig mange mennesker i Vestergade, både på fortovene, men også ude på gaden, hvilket giver problemer med cykel- og biltrafikken.

Det vil Socialdemokratiet lave om på, så det bliver bedre for gadens bløde trafikanter:

- Der opstår ofte farlige situationer med biler eller cyklister på Vestergade i dag. Derfor har vi foreslået, at man omdanner gaden til fordel for dem på gåben og cykel. Det betyder blandt andet, at vi skal have fundet en bedre måde af afvikle biltrafikken på, siger Peder Udengaard (S).

Men det betyder ikke, at Vestergade bliver bilfri.

Det er ikke muligt på grund af beboerparkering og varelevering, forklarer Peder Udengaard.

Til gengæld er der andre tiltag, som kan gøre det bedre at færdes til fods og som cyklist - og som gerne skulle være en fordel for de mange erhvervsdrivende i gaden.

Forslaget fra Socialdemokratiet møder også stor opbakning fra en af gadens centrale restaurationer, Vesterlauget.

- Vi er super positive omkring forslaget. Der er så voldsom en trafik i Vestergade, så det er godt, at man fokuserer på at gøre det bedre for folk på gåben, siger ejeren af madbodegaen, Peter Zartow.

Specielt om aftenen kan farlige situationer opstå, fordi mange bilister kører for hurtigt, tilføjer Peter Zartow:

- Så det kunne være rart, hvis man fandt en løsning, så man ikke skal se sig over skulderen hele tiden.